b'\n_START_ARTICLE_\nFotonski kristal\n_START_SECTION_\nUvod\n_START_PARAGRAPH_\nFotonski kristali so sestavljeni iz periodi\xc4\x8dnih dielektri\xc4\x8dnih ali kovinsko-dielektri\xc4\x8dnih nanostruktur in vsebujejo pravilno ponavljajo\xc4\x8da se obmo\xc4\x8dja z ve\xc4\x8djo in manj\xc5\xa1o dielektri\xc4\x8dno konstanto. Sestava vpliva na \xc5\xa1irjenje elektromagnetnega (EM) valovanja podobno, kot periodi\xc4\x8dni potencial v polprevodni\xc5\xa1kem kristalu vpliva na gibanje elektronov, kjer se tvorijo dovoljeni in prepovedani elektronski energijski pasovi. Fotoni, z valovno dol\xc5\xbeino v dovoljenem pasu, se po kristalu lahko raz\xc5\xa1irjajo, tisti, katerih valovna dol\xc5\xbeina je v prepovedanem pasu, pa ne. To vodi do zanimivih opti\xc4\x8dnih zna\xc4\x8dilnosti in mo\xc5\xbenosti uporabe, na primer pri izdelavi izredno ozkopasovnih opti\xc4\x8dnih filtrov.\n_START_SECTION_\nZgodovina\n_START_PARAGRAPH_\nZa\xc4\x8detki raziskav fotonskih kristalov sodijo v leto 1887, ko je lord Rayleigh prou\xc4\x8deval ve\xc4\x8dslojne dielektri\xc4\x8dne strukture in opazil, da so taki sistemi za dolo\xc4\x8dene valovne dol\xc5\xbeine, ki so primerljive s periodo strukture, neprepustni oziroma odbojni. Kasneje so raziskave skoraj zamrle, dokler nista Eli Yablonovitch in Sajeev John natanko sto let kasneje, leta 1987 objavila dve prelomni deli in tudi vpeljala ime fotonski kristal. Glavni cilj Yablonovitcha je bil skonstruirati fotonsko gostoto stanj, da bi lahko tako vplival na spontano emisijo snovi, vgrajenih v fotonski kristal. Po letu 1987 je \xc5\xa1tevilo objav na temo fotonskih kristalov za\xc4\x8delo izjemno nara\xc5\xa1\xc4\x8dati. Zaradi te\xc5\xbeav pri izdelavi takih struktur so bile prve objave ve\xc4\x8dinoma teoreti\xc4\x8dne, ali pa so izdelovali fotonske kristale v mikrovalovnem obmo\xc4\x8dju, kjer je perioda struktur fotonskega kristala reda velikosti centimetra._NEWLINE_Leta 1991 je tako Yablonovitch pokazal obstoj trirazse\xc5\xbenega fotonskega prepovedanega pasu v mikrovalovnem obmo\xc4\x8dju. Prvo demonstracijo dvorazse\xc5\xbenega fotonskega kristala za vidno svetlobo je izvedel Thomas F. Krauss leta 1996. Dve leti kasneje, leta 1998, je Philip St. John Russell uporabil fotonske kristale za izdelavo opti\xc4\x8dnih vlaken._NEWLINE_Izdelava trirazse\xc5\xbenih fotonskih kristalov za vidno obmo\xc4\x8dje je bistveno zahtevnej\xc5\xa1a od izdelave dvorazse\xc5\xbenih, saj ni tehnologij v polprevodni\xc5\xa1ki industriji, ki bi se jih dalo neposredno uporabiti. Vendar so kljub temu uspeli prikazati nekaj kar naprednih primerov. Na primer izdelava struktur oblike\xc2\xa0\xc2\xbbskladovnice drv\xc2\xab, ki so bile narejene kot ravninske z dodajanjem slojev enega na drugega. Druga vrsta je z uporabo samo-sestave trirazse\xc5\xbenih fotonskih struktur. V tem primeru gre za dielektri\xc4\x8dne kroglice, ki se iz teko\xc4\x8dine posedejo v trirazse\xc5\xbeno periodi\xc4\x8dno strukturo._NEWLINE_Danes se take strukture uporablja v \xc5\xa1irokem spektru naprav: od reflektivnih namazov za pove\xc4\x8danje u\xc4\x8dinkovitosti LED svetil, do visoko odbojnih zrcal v nekaterih laserskih votlinah.\n_START_SECTION_\nIzzivi pri izdelavi\n_START_PARAGRAPH_\nGlavni izziv pri izdelavi ve\xc4\x8drazse\xc5\xbenih fotonskih kristalov sta to\xc4\x8dnost izdelave, saj izgube pri sipanju ne smejo zasen\xc4\x8diti kristalnih zna\xc4\x8dilnosti, ter iznajdba procesa, ki bi omogo\xc4\x8dal masovno proizvodnjo. Za izdelavo dvorazse\xc5\xbenih fotonskih kristalov je obetajo\xc4\x8da metoda izdelave fotonsko-kristalnih vlaken, kot so\xc2\xa0\xc2\xbbluknjasta vlakna\xc2\xab. \xc4\x8ce vlakna izdelamo z metodo vle\xc4\x8denja vlaken, kakr\xc5\xa1na se uporablja pri izdelavi komunikacijskih vlaken, sta izpolnjena oba pogoja in fotonsko-kristalna vlakna so komercialno dostopna. Druga obetajo\xc4\x8da metoda izdelave dvorazse\xc5\xbenih fotonskih kristalov je tako imenovana fotonsko kristalna rezina. Te strukture sestavlja rezina materiala (recimo silicija), ki se da oblikovati z uporabo tehnik, razvitih za polprevodni\xc5\xa1ko industrijo. S takimi \xc4\x8dipi bi lahko zdru\xc5\xbeili fotonsko in elektronsko procesiranje na enem \xc4\x8dipu._NEWLINE_Za izdelavo trirazse\xc5\xbenih fotonskih kristalov se uporablja ve\xc4\x8d tehnik. Med drugimi tehnike fotolitografije in jedkanja, ki se uporabljajo za integrirana vezja. Da bi zaob\xc5\xa1li nanotehnolo\xc5\xa1ke postopke z njihovo zapleteno mehanizacijo, so preizkusili metodo samo-sestave fotonskih kristalov iz koloidnih kristalov.'